Dan huwa l-40 Rapport lill-Parlament Ewropew u lill-Kunsill li jkopri l-attivitajiet anti-dumping (AD), antisussidji (AS) u ta’ salvagwardja (SFG) tal-UE, kif ukoll l-attività ta’ difiża tal-kummerċ ta’ pajjiżi terzi kontra l-UE fl-2021 u l-attivitajiet tal-Uffiċjal tas-Seduta.

Fl-2021, il-Kummissjoni bdiet 14-il investigazzjoni ġdida (11 AD u 3 AS), meta mqabbla ma’ 15 fl-2020. Hija imponiet dazji provviżorji f’10 proċedimenti AD u kkonkludiet 12-il investigazzjoni billi imponiet dazji definittivi (11 AD u 1 AS). Il-Kummissjoni temmet investigazzjoni antisussidji waħda mingħajr ma imponiet miżuri peress li l-ilment ġie rtirat.

Fl-aħħar tal-2021, l-UE kellha fis-seħħ 163 miżura definittiva għad-difiża tal-kummerċ: 109 miżuri definittivi antidumping (AD) (li ġew estiżi f’31 każ), 19-il miżura antisussidji (AS) (li ġew estiżi f’każ wieħed) u tliet miżuri ta’ salvagwardja (SFG). Din hija żieda ta’ 13-il miżura matul l-2020. Dawn il-miżuri pproteġew aktar minn 462 000 impjieg dirett.

Ma nfetħet l-ebda investigazzjoni ġdida ta’ salvagwardja fl-2021.

Il-Kummissjoni wettqet rieżami tal-miżura ta’ salvagwardja tal-UE imposta fl-2019 fuq l-importazzjonijiet ta’ ċerti prodotti tal-azzar. Dan irriżulta, f’Lulju 2021, fl-estensjoni tiagħha sat-30 ta’ Ġunju 2024 u aġġustament ta’ ċerti aspetti. Il-Kummissjoni kkonkludiet li l-miżura kompliet tkun meħtieġa biex tipprevjeni jew tirrimedja dannu serju u li l-industrija tal-azzar tal-Unjoni kienet qed taġġusta. Il-Kummissjoni sabet li matul il-perjodu tal-miżura ta’ salvagwardja, is-sitwazzjoni ekonomika tal-industrija tal-Unjoni kompliet tmur għall-agħar minħabba l-pressjoni fuq l-importazzjoni matul perjodu li fih l-aġġustamenti li saru mill-industrija ma kinux għadhom ipproduċew effetti pożittivi. Fis-17 ta’ Diċembru 2021, il-Kummissjoni bdiet it-tielet rieżami tal-funzjonament tal-miżura b’aġġustamenti possibbli biex tidħol fis-seħħ fl-1 ta’ Lulju 2022.

1.1.4Verifiki fl-investigazzjonijiet

Imxekkla mir-riskji tas-saħħa u r-restrizzjonijiet fuq l-ivvjaġġar, il-Kummissjoni kompliet tivverifika d-data ppreżentata mill-partijiet interessati permezz ta’ kontroverifika mill-bogħod minflok verifiki fuq il-post.

Filwaqt li tibni fuq l-esperjenza żviluppata fl-2020, il-Kummissjoni ssodisfat l-obbligi tagħha filwaqt li żgurat id-drittijiet tal-partijiet interessati. Fl-2021, il-Kummissjoni vverifikat id-data minn 197 kumpanija permezz ta’ kontroverifika mill-bogħod. Dan kien jinkludi 111-il kumpanija Ewropea u 86 barra mill-UE. Hekk kif ir-restrizzjonijiet fuq l-ivvjaġġar naqsu fl-aħħar kwart tal-2021, saru 12-il żjara fuq il-post lil kumpaniji tal-UE. Huwa ttamat li dan jindika li fil-futur se jerġa’ jibda jkun hemm aktar verifiki fuq il-post.

1.2Applikazzjoni u infurzar effettivi tat-TDI

1.2.1Implimentazzjoni ta’ rakkomandazzjonijiet tal-Qorti Ewropea tal-Awdituri - Awditu tat-TDI tal-UE

Fl-2021, il-Kummissjoni ħadmet fuq l-implimentazzjoni tar-rakkomandazzjonijiet mir-rapport tal-awditjar tal-Qorti Ewropea tal-Awdituri dwar il-politika tal-UE għad-difiża tal-Kummerċ (ippubblikat f’Lulju 2020). Ir-rakkomandazzjonijiet kienu: il-Kummissjoni Ewropea għandha (a) tiddokumenta l-valutazzjonijiet tagħha tal-istatus ta’ kunfidenzjalità tad-dokumenti mill-partijiet (b) tfittex mezzi ta’ komunikazzjoni ulterjuri biex tissensibilizza l-partijiet ikkonċernati (c) ittejjeb il-gwida dwar l-aspetti rilevanti tal-kompetizzjoni (d) ittejjeb l-attivitajiet ta’ monitoraġġ u twettaq evalwazzjonijiet regolari tal-effettività tal-miżuri għad-difiża tal-kummerċ (e) tniedi aktar investigazzjonijiet fuq inizjattiva tagħha stess u (f) tuża kriterji ċari biex tipprijoritizza r-rispons għall-miżuri minn pajjiżi terzi.

Bi tweġiba għal dawn ir-rakkomandazzjonijiet, fl-2021 il-Kummissjoni żviluppat soluzzjoni bbażata fuq l-IT biex tiddokumenta l-valutazzjonijiet tal-kunfidenzjalità tad-dokumenti li saru operazzjonali fil-bidu tal-2022. F’termini ta’ sensibilizzazzjoni dwar it-TDI, il-proċess tnieda fl-2021 biex ixerred vidjos informattivi kif ukoll jiżviluppa pakkett ta’ informazzjoni b’seba’ moduli li tqiegħed online fil-bidu tal-2022 u se jitqassam permezz ta’ punti ta’ kuntatt fl-Istati Membri u l-partijiet ikkonċernati rilevanti. Minħabba l-inċertezza relatata mal-pandemija tal-COVID-19, il-laqgħat ta’ informazzjoni personali mal-partijiet ikkonċernati ġew posposti. Fir-rigward tal-aspetti tal-kompetizzjoni fl-investigazzjonijiet tad-difiża tal-kummerċ, il-Kummissjoni żviluppat gwida għall-partijiet ikkonċernati/partijiet interessati kif ukoll għall-persuni li jimmaniġġaw il-każijiet dwar kif għandhom jiġu indirizzati dawn il-kwistjonijiet fl-investigazzjonijiet.

Mill-bqija tar-rakkomandazzjonijiet, il-Kummissjoni żviluppat politika ġdida ta’ monitoraġġ fl-2021, bi prijoritizzazzjoni robusta bbażata fuq ir-riskju, koordinazzjoni mtejba ma’ servizzi assoċjati fil-Kummissjoni (OLAF, DĠ TAXUD u DĠ BUDG) u partijiet ikkonċernati esterni, kif ukoll dokumentazzjoni u rapportar tar-riżultati mtejba. Din il-politika ġdida ta’ monitoraġġ, effettiva minn Diċembru 2021, se tiġi evalwata fl-2023. Il-Kummissjoni ma aċċettatx bis-sħiħ ir-rakkomandazzjoni dwar l-investigazzjonijiet ex officio peress li tqis li diġà tuża d-dispożizzjonijiet ex officio kemm jista’ jkun. Madankollu, fl-2021, il-Kummissjoni stabbiliet, fuq is-sit web tagħha, aktar informazzjoni dwar investigazzjonijiet ex officio sabiex tindirizza ċerti kunċetti żbaljati u tipprovdi aktar gwida għall-industrija Ewropea. Fir-rigward tal-monitoraġġ tal-azzjonijiet għad-difiża tal-kummerċ ta’ pajjiżi terzi, fl-2021, il-Kummissjoni stabbiliet kriterji biex tidentifika dawk li jippreżentaw l-aktar interess ekonomiku u sistemiku importanti, kif ukoll fejn hemm grad għoli ta’ kooperazzjoni mill-esportaturi Ewropej. Fl-aħħar nett, il-Kummissjoni se twettaq l-evalwazzjoni tal-effettività tal-miżuri għad-difiża tal-kummerċ fl-2023.

1.2.2Monitoraġġ u Infurzar ta’ miżuri (ara l-Annessi J, K, M, Q)